**Dôvodová správa**

**A. Všeobecná časť**

Skupina poslancov Národnej rady Slovenskej republiky predkladá na schôdzu Národnej rady Slovenskej republiky návrh zákona, ktorým sa mení a dopĺňa č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 1087) (ďalej len „zákon“).

Cieľom navrhovanej úpravy je zavedenie stabilnej, systémovej a vyvážanej podpory umeleckej tvorby a kultúrnych aktivít študentov verejných vysokých škôl, ktoré v rámci svojej hlavnej činnosti a svojho poslania realizujú tvorivú umeleckú činnosť. V súčasnosti ide o Vysokú školu múzických umení v Bratislave, Vysokú školu výtvarných umení v Bratislave a Akadémiu umení v Banskej Bystrici.

Dotačná forma takejto podpory založená na selektívnom princípe zároveň prináša prirodzenú kvalitatívnu súťaž medzi jednotlivými projektmi študentov v rámci ich štúdia akreditovaných umeleckých študijných programov v študijných odboroch ako výtvarné umenie, dizajn, hudobné umenie, divadelné umenie, tanečné umenie, filmové umenie a multimédiá.

Napriek skutočnosti, že študentské projekty je dnes možné podporiť aj prostredníctvom Audiovizuálneho fondu, resp. Fondu na podporu umenia, chýba osobitná samostatná platforma dotačnej podpory takýchto projektov. Nakoľko zriadením a prevádzkou umeleckých verejných vysokých škôl štát realizuje verejný záujem na takomto type vysokoškolského vzdelávania, ako bezprostredne potrebné sa javí aj štátom garantované zabezpečenie dostatočných finančných prostriedkov na realizáciu umeleckých aktivít študentov, ktorá je nevyhnutná pre ich vzdelávanie a osobnostný umelecký rozvoj. Z tohto dôvodu je dotačný systém Ministerstva kultúry Slovenskej republiky (ďalej len „ministerstvo“) najvhodnejšou platformou na realizáciu uvedeného zámeru. Žiadateľmi o dotácie budú priamo umelecké verejné vysoké školy.

Predkladaný návrh zákona zakladá negatívny vplyv na štátny rozpočet, ktorý bude hradený v rámci schválených limitov z rozpočtovej kapitoly ministerstva. Predkladaný návrh zákona nezakladá žiadne ďalšie vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

**K bodu 1**

Navrhuje sa doplniť nový (ďalší) účel poskytnutia dotácií ministerstvom tak, aby ministerstvo mohlo v príslušnom rozpočtovom roku poskytnúť dotáciu zo štátneho rozpočtu aj na aktivity v oblasti kultúry, umenia a kreatívneho priemyslu, ak ich realizuje verejná vysoká škola, medzi hlavné úlohy ktorej patrí tvorivá umelecká činnosť. Z hľadiska aktuálneho právneho stavu ide o Vysokú školu múzických umení v Bratislave, Vysokú školu výtvarných umení v Bratislave a Akadémiu umení v Banskej Bystrici.

Pri predmetných aktivitách bude vždy žiadateľom o poskytnutie dotácie daná verejná vysoká škola, pričom realizátorom týchto aktivít budú predovšetkým jej študenti v rámci svojich vzdelávacích aktivít.

**K bodu 2**

 V nadväznosti na nový účel poskytovania dotácií sa vymedzuje žiadateľ o takúto dotáciu ako verejná vysoká škola, ktorá poskytuje vzdelávanie v akreditovanom umeleckom študijnom programe, najmä v umeleckých študijných odboroch výtvarné umenie, dizajn, hudobné umenie, divadelné umenie, tanečné umenie, filmové umenie a multimédiá.

 Zároveň sa navrhuje zavedenie zákonnej garancie finančného krytia novej podporovanej oblasti tak, aby bol vytvorený stabilný a vyvážený systém dotačnej podpory. Na poskytnutie dotácií na aktivity v oblasti kultúry, umenia a kreatívneho priemyslu, ak ich realizuje verejná vysoká škola, medzi hlavné úlohy ktorej patrí tvorivá umelecká činnosť, ministerstvo v rámci svojich schválených limitov na príslušné rozpočtové obdobie podľa zákona o štátnom rozpočte vyhradí každoročne najmenej 800 000 eur. Predmetná navrhovaná suma je odvodená od súčtu predpokladaných výdavkov pre jednu fakultu v sume 100 000 eur a pre Vysokú školu výtvarných umení v Bratislave, ktorá sa vnútorne nečlení na fakulty, v úhrnnej sume 200 000 eur. Skutočné ročné čerpanie alokovaných finančných prostriedkov bude samozrejme závislé od konkrétneho počtu predložených projektov jednotlivými školami a ich finančnou náročnosťou v spojení so schválenými dotáciami.

**K bodu 3**

 Na posudzovanie a hodnotenie žiadostí o poskytnutie dotácie na aktivity v oblasti kultúry, umenia a kreatívneho priemyslu, ak ich realizuje verejná vysoká škola, medzi hlavné úlohy ktorej patrí tvorivá umelecká činnosť, ministerstvo zriadi osobitnú odbornú komisiu, ktorá bude mať aspoň päť členov, pričom aspoň traja jej členovia budú zástupcami dotknutých umeleckých verejných vysokých škôl.

**K čl. II**

Ustanovuje sa účinnosť návrhu zákona od 1. januára 2019.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky Dušan Jarjabek, Martin Glváč, Ľubomír Petrák, Vladimír Faič, Miroslav Číž a Eva Smolíková.

**2.** **Názov návrhu právneho predpisu**:

Návrh zákona, ktorým sa mení a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 1087).

**3. Problematika návrhu právneho predpisu:**

Je v súlade s právnou úpravou Európskej únie.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný.

**Doložka vybraných vplyvov**

|  |
| --- |
| **1.  Základné údaje** |
| **Názov materiálu**  |
| Návrh zákona, ktorým sa mení a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 1087). |
| **Predkladateľ (a spolupredkladateľ)** |
| Dušan Jarjabek, Martin Glváč, Ľubomír Petrák, Vladimír Faič, Miroslav Číž, Eva Smolíková |
| **Charakter predkladaného materiálu** |    Materiál nelegislatívnej povahy |
|  x  Materiál legislatívnej povahy  |
|    Transpozícia práva EÚ  |
|  |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** | Materiál nebol predmetom MPK |
| **Predpokladaný termín predloženia na Rokovanie vlády  SR\*** | 10.10.2018 |
| **2.  Definícia problému** |
| Chýbajúca osobitná, samostatná a zákonom garantovaná platforma dotačnej podpory umeleckých a kultúrnych projektov a aktivít študentov umeleckých verejných vysokých škôl na projektovej báze. |
| **3.  Ciele a výsledný stav** |
| Cieľom navrhovanej úpravy je zavedenie stabilnej, systémovej a vyvážanej podpory umeleckej tvorby a kultúrnych aktivít študentov verejných vysokých škôl, ktoré v rámci svojej hlavnej činnosti a svojho poslania realizujú tvorivú umeleckú činnosť. Výsledným stavom bude rozšírenie dotačného systému Ministerstva kultúry Slovenskej republiky o podporu aktivít v oblasti kultúry, umenia a kreatívneho priemyslu, ak ich realizuje verejná vysoká škola, medzi hlavné úlohy ktorej patrí tvorivá umelecká činnosť.  |
| **4.  Dotknuté subjekty** |
| Verejné vysoké školy, ktoré v rámci svojej hlavnej činnosti a svojho poslania realizujú tvorivú umeleckú činnosť, konkrétne: Vysoká škola múzických umení v Bratislave, Vysoká škola výtvarných umení v Bratislave a Akadémia umení v Banskej Bystrici a ich študenti. |
| **5.  Alternatívne riešenia - nepredkladajú sa** |
|  |
| **6.  Vykonávacie predpisy** |
|  Predpokladá sa prijatie/zmena vykonávacích predpisov?                  x   Áno              Nie |
| **7.  Transpozícia práva EÚ**  |
|  |
| **8.  Preskúmanie účelnosti\*\*** |
| **9.   Vplyvy navrhovaného materiálu** |
| **Vplyvy na rozpočet verejnej správy** |       Pozitívne |       Žiadne |  x Negatívne |
| - z toho rozpočtovo zabezpečené vplyvy |   x Áno |    Nie |      Čiastočne |
| **Vplyvy na podnikateľské prostredie** |      Pozitívne |   x   Žiadne |      Negatívne |
| - z toho vplyvy na MSP |    Áno |   x   Nie |      Čiastočne |
| **Sociálne vplyvy** |      Pozitívne |   x Žiadne |      Negatívne |
| **Vplyvy na životné prostredie** |      Pozitívne |    x Žiadne |      Negatívne |
| **Vplyvy na informatizáciu** |        Pozitívne |   x   Žiadne |      Negatívne |
| **Vplyvy na služby pre občana z toho**    vplyvy služieb verejnej správy na občana    vplyvy na procesy služieb vo verejnej    správe |        Pozitívne |   x   Žiadne |      Negatívne |
|        Pozitívne |   x    Žiadne |      Negatívne |
| **10.  Poznámky** |
|  |
| **11.  Kontakt na spracovateľa** |
| dusan.jarjabek@nrsr.sk |
| **12.  Zdroje** |
|  |
| **13.  Stanovisko Komisie pre posudzovanie vybraných vplyvov z PPK** |
| Materiál nebol predmetom PPK. |